Snowboardomania, u tge…?
Scenas e scenaris per sa mover quest enviern sin pista

Da Claudio Baracchi

“Tut è en moviment”, schevan gia ils Grecs antics, uschia è quai er anc uss en las sferas alpinas. Quellas che crajevan avant ventg onns che l’ir cun skis è l’unica pussaivladad da sa mover dal Piz A sur la Fuorcla B fin la vischnanca C ha il pli tard avant diesch onns stuì reveder sia opiniun. Il snowboarding, derivond da quel grond pajais da las pussaivladads illimitadas, ha occupà pass per pass las domenas da las duas aissinas stretgas.

Ozendi è la scena da snowboard indispensabla per mintga interpresa da pendicularas. Il snowboard s’ha etablì, ma na en in senn sco che las skiunzAs s’han imaginà. Ils snöbers na fan sco ils skiunz prescha da rivar uschia svelt sco pussaivel da la muntogna giu la val, na, els sesan en rotschas, co ch’i para pli gugent, dis entirs per la naiv enturn, malgrà bischa e fradaglias. Èn quai forsa lur drogas e dopings (XTC u Red Bull) che als fan daventar resistents al clima arctic?
Il central da questAs sportivAs n’è betg pli en prima lingia la prestaziun (à la Pirmin Zurbriggen), mabain il moviment sco tal. La funcziun dal sport s’è midada: jau na stos betg pli arrivar uschè spert sco pussaivel dad A tar B, jau poss ussa far tranter A e B quai che ma plascha il pli fitg, ma mover individualmain, l’unic che m’interessescha è il fun ed il plaschair. Jau davent anarchist.
Faschevi pli baud basegn da mangiar idrats carbonics en furma dad immensas purziuns da spaghettis cun la finamira da far tschient curvas senza pausa cun ils skis en la naiv pulvrusa, vegnan ussa tut ils snöbers directamain dal “rave”, deidratisads, pumpads plain cun Taurin, Guarana e tartuffels frittads, e svergineschan cun duas u trais curvas elegantas la medema costa. Senza fadia, natiralmain. “Feeling” absolut, però senza transpirar in gut suaditsch. En quest trend da revoltar las structuras tradiziunalas dal sport pon ins era metter il sky surfing, l’inline skating, il canyoning, il tram driving ed il mountain-biking (natiralmain mo engiu, ensi van ins cun la pendiculara).

La moda da sa mover daventa la moda da viver per ina entira generaziun.
Per veritablamain esser “in” ed en il trend, stos esser smaladì bunA, oravant tut fisicamain, ma era finanzialmain. Qua sa dumond’ins tge che capita cun il rest da la giuventetgna che na sa betg anc ir cun aissa en perfecziun, che n’ha betg ils meds finanzials (il minimum vegn ad esser duamilli francs) per il snowboard e l’outfit. A San Murezzan pon ins constatar in fatg interessant. La gronda part dals giuvens tranter quattordesch e ventgadus onns è unifurmada en vestgids enormamain chars da colur da terra. Ils ins van cun il snowboard (uss l’atun cun il skateboard), vers las quatter il suentermezdi èn els el Pub.
Ils auters na van betg cun il snowboard (forsa pervi da las finanzas), èn però gia avantmezdi en l’ustaria. Ils sportivs guardan da surengiu sin ils na-sportivs, schebain ch’els han en la medema unifurma.
Els vegnan adina damain integrads dals endretgs snöbers, chattan lur identitad cun fimar e baiver (cumprais las consequenzas usitadas), cun esser indifferent envers ils auters. Igl entschaiva a sa furmar clicas e gangs, en las qualas i n’è betg pli pussaivel d’avair ina amia da l’autra gang. Quai vegn guardà sco tradiment. Igl è da supponer che las differenzas tranter questas duas filosofias s’accentueschan quest enviern. Da sperar è mo che la gruppa na-sportiva survegn era gust vi dal moviment sco tal ed inventa era in sport. Cun u senza transpirar.
Tar ils sportivs da las filosofias d’aissa largia u da duas stretgas na vegni quest enviern betg a l’escalaziun. Ils snöbers vegnan a survegnir plaschair d’utilisar lur instrument sco med da “fun” per esser mobils tranter A e B. Las skiunzAs dentant sa laschan fascinar dals snöbers durant in “rave” da las bellezzas da resentir quel moviment tranter A e B amez las muntognas, il moviment sco tal. Il motto per quest enviern vala: Just do it!

PS: Jau speresch be che nossa descendenza n’haja betg pli trais uras per scriver tant en la lingua materna e na sto betg translatar var quattertschientventgotg pleds cun agid dal Pledari rumantsch grischun.